‘Cele mislei oor vordering met DNS-toetse’Bheki Cele, minister van polisie. (Foto: SA Polisie/Twitter) Minister Bheki Cele het ná die onlangse verkragting van agt vroue aan die Wes-Rand sy versekering gegee dat die polisie goeie vordering maak met die agterstand in DNS-toetse. Polisieverslae wat onlangs deur Cele self onderteken en aan die parlementêre portefeuljekomitee oor polisie voorgelê is, skets egter ’n totaal ander prentjie. Die minister word nou daarvan beskuldig dat hy die publiek doelbewus mislei. Dr. Pieter Groenewald, leier van die VF Plus, het Dinsdag op ’n verslag van Junie gewys wat ’n agterstand van 150 131 aandui. Luidens die Julie-verslag het die agterstand die daaropvolgende maand tot 180 381 gegroei. “Dit is meer as 30 000 in ’n enkele maand,” wys Groenewald daarop. “Die minister mislei daarom die publiek deur te sê die agterstand word kleiner.” Die VF Plus sê nou dit is duidelik dat die verkragtings in Krugersdorp ’n groot verleentheid vir die polisie is en daarom probeer die minister met “onwaarhede” om die indruk te skep dat die toets van DNS-monsters by die polisie se laboratoriums geprioritiseer word. “Die feit dat die minister spesiale aandag vereis vir die Krugersdorp-voorval, is uiters onbillik en ’n klap in die gesig van ander misdaad- en verkragtingslagoffers, wat in sommige gevalle al langer as twee jaar wag op die uitslae van toetse wat met hul sake verband hou.” Pres. Cyril Ramaphosa het in Mei 2021 aan die parlement gesê die agterstand is onaanvaarbaar en die polisie werk hard daaraan om aandag te gee aan die agterstand. Cele het op sy beurt tydens ŉ parlementêre debat verlede jaar gesê die situasie het ’n enorme invloed op die afhandeling van hofsake oor ernstige misdaad soos moord en verkragting. “Dit is nou duidelik dat dit net leë beloftes was en dat daar geen waarde geheg kan word aan die beloftes en uitsprake van die regering oor die krisis nie,” sê Groenewald. “Ek het al by herhaling gesê die strafregstelsel en onbevoegdheid in die polisie faal die publiek toenemend. Dit is duidelik dat daar net een oplossing is en dit is om die minister van polisie te vervang met ’n persoon wat nie net krisisbestuur toepas nie en bereid is om daadwerklik aandag te gee aan die misdaadprobleem. ’n Persoon wat nie soos minister Cele tegelykertyd minister en kommissaris wil wees en sodoende die operasionele vermoë van die polisie ondermyn nie. “Pres. Ramaphosa sal daadwerklik moet optree in die publiek se belang. Intussen mag daar nie gediskrimineer word teen ander misdaadslagoffers waar DNS-toetse lank reeds uitstaande is nie.”